Keywords

Summary



Keywords

1. Prasība atcelt tiesību aktu – Kopienu tiesas kompetence – Komisijas un dalībvalstu sadarbība Savienības kopējā ārpolitikā un drošības politikā – Starp Komisiju un atsevišķām dalībvalstīm noslēgts līgums, kurā iekļautas vienošanās par finanšu jautājumiem

(EKL 230. pants; LES 46. pants; Padomes Regula Nr. 1605/2002; Komisijas Regula Nr. 2342/2002)

2. Starptautiskās publiskās tiesības – Principi – Labticība – Kopienu tiesības – Tiesiskās paļāvības aizsardzība

3. Eiropas Kopienu budžets – Finanšu regula – Piemērošanas joma

(EKL 268. pants; Padomes Regulas Nr. 1605/2002 1. pants un 73. panta 1. punkts)

4. Process – Kopienu iestāžu juridisko dienestu atzinumu iesniegšana Pirmās instances tiesā – Nosacījumi

Summary

1. Līguma par ES – redakcijā pēc Amsterdamas līguma – ietvaros Tiesas kompetence ir izsmeļoši uzskaitīta LES 46. pantā. Tajā nav paredzēta nekāda Tiesas kompetence LES V sadaļas noteikumu ietvaros.

Tomēr, ja Komisija ieskaita veidā atgūst kādas dalībvalsts parādu, kas ir radies saistībā ar vienošanos starp Komisiju un atsevišķām dalībvalstīm saskaņā ar sadarbību, uz kuru ir attiecināma minētā V sadaļa, ar aktu, kas pieņemts, pamatojoties uz Regulu Nr. 1605/2002 par Finanšu regulu, ko piemēro Eiropas Kopienu vispārējam budžetam, un Regulu Nr. 2342/2002, ar ko paredz īstenošanas kārtību Finanšu regulai, uz šo aktu ir attiecināmas Kopienu tiesības un pret šādu aktu var celt prasību atcelt tiesību aktu saskaņā ar EKL 230. pantu.

(sal. ar 73. un 74. punktu)

2. Dalībvalsts – partneris Komisijas un atsevišķu dalībvalstu kopējā projektā, kas ir īstenots Savienības kopējās ārpolitikas un drošības politikas sadarbības ietvaros, –pienākumu izvērtēšanā nevar ņemt vērā vienīgi memorandus, kas rakstveidā saglabā starp partneriem noslēgto vienošanos, bet to izvērtēšanā jāņem vērā arī cerības, kuras minētā dalībvalsts ar savu rīcību radījusi citiem partneriem. Katram partnerim kā minēto memorandu parakstītājam ir jārīkojas labā ticībā pret citiem partneriem.

Labas ticības princips ir starptautisko paražu tiesību noteikums, kura esamību ir atzinusi Starptautiskā Tiesa, kas izveidota Tautu Savienības ietvaros, pēc tam –ANO Starptautiskā Tiesa, un šis princips ir kodificēts 1969. gada 23. maijā noslēgtās Vīnes Konvencijas par starptautisko līgumu tiesībām 18. pantā. Turklāt šis princips starptautiskajās publiskajās tiesībās ir tiesiskās paļāvības aizsardzības principa, kas saskaņā ar judikatūru ir Kopienu tiesību sistēmas daļa, neizbēgamas sekas. Līdz ar to šis princips saistībā ar minētajām vienošanās ir piemērojams Kopienai, kā arī tās partneriem.

(sal. ar 84.–87. un 97. punktu)

3. No Regulas Nr. 1605/2002 par Finanšu regulu, ko piemēro Eiropas Kopienu vispārējam budžetam, un it īpaši no tās 1. panta piemērošanas jomas izriet, ka 73. panta 1. punktā paredzētā atgūšana ar ieskaitu ir piemērojama vienīgi summām, uz kurām attiecas Kopienu budžets. Komisija saskaņā ar EKL 268. pantu, kurā paredzēts, ka gan Kopienu izdevumi, gan noteikti izdevumi, kas iestādēm ir radušies, piemērojot Līguma par Eiropas Savienību noteikumus par kopējo ārpolitiku un drošības politiku, ir iekļaujami budžetā, ir tiesīga iekļaut Kopienu budžetā izdevumus, kas radušies projektos saistībā ar sadarbību, uz kuru ir attiecināmi minētie Līguma par ES noteikumi.

(sal. ar 111. punktu)

4. Pieļaut to, ka tiesvedībā Pirmās instances tiesā iestāžu iekšējos dokumentus varētu iesniegt personas, kuras nav to dienestu darbinieki, pēc kuru lūguma šie dokumenti tika sagatavoti, izņemot, ja attiecīgā iestāde ir atļāvusi tos iesniegt vai to ir uzdevusi tiesa, būtu pretēji sabiedrības interesēm, kas paredz, ka iestādes var saņemt savu juridisko dienestu pilnīgi neatkarīgi sniegtus atzinumus.

(sal. ar 134. punktu)